Ich han das krúze an mich durh got genomen
Ich han das krúze an mich durh got genomen·
vnd var dan hin dur mine missetat·
nv helfen er mir svl ich her wider komen·
ein wib dú grossen kvmber von mir hat·
dc ich si vinde mit ir eren·
so gewert er mich mis willen gar·
sv́l aber si ir leben verkeren·
so gebe got dc ich· ê· vervar·

Dv́ erste liebe der ich ie began·
dú selbe mv̊s ǒch mir dú liebeste sin·
an froͤiden des ich dike schaden han·
ie doch so ratet mir dc herze min·
solte ich minnen me danne eine·
dc were mir niht gůt·
so minnet ich dekeine·
owe wie menger es doch tůt·

Ich wil ir raten bi der sele min·
dvr dekeine liebe wan dvr dc reht·
wc moͤht ir an ir tugenden besser sin·
danne ob si ir vnrede liesse sleht·
tet an mir einvaltekliche·
als ich ir einvaltig bin·
an froͤiden werde ich niemer riche·
es were ir der beste sin·

Ich wande dc min kvmber wer erlitten·
darvf het ich gedingen menge zit·
noch hat mich gar ir frúndes grůs vermitten·
min gros gedinge ich wene da nider lit·
ich mv̊s als ê wilent flehen·
vnd ǒch me vnd hulfe es iht·
herre von wem ist dc min lehen·
dc mir niemer heil beschiht·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse